DA Den Europæiske Unions Tidende C 321/4

Indførelse af en forpligtelse til offentlig tjeneste i henhold til Rådets forordning (EØF) nr. 2408/92 vedrørende ruteflyvning i Tyskland

(2004/C 321/04)

(EØS-relevant tekst)

1. Forbundsrepublikken Tysklands regering har besluttet at ændre forpligtelsen til offentlig tjeneste på ruten Hof — Frankfurt am Main, der er pålagt i medfør af bestemmelserne i artikel 4, stk. 1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet, senest offentliggjort i De Europæiske Fællesskabers Tidende C 113 af 18. april 2001.

2. Forpligtelsen til offentlig tjeneste omfatter følgende:

2.1 Ruteføring

Ruteflyvning på ruten Hof — Frankfurt am Main.

2.2 Mindste antal beflyvninger

Der foretages mindst tre returflyvninger hver dag fra mandag til fredag med mulighed for tilslutning til andre flyruter fra Frankfurt am Main. Dette krav gælder året rundt. Det er muligt at reducere antallet af flyvninger mellem Jul og Nytår.

2.3 Pladskapacitet

Der tilbydes mindst 540 pladser om ugen (36 pladser pr. flyvning, 3 daglige flyvninger, 5 dage ugentligt) på ruten Hof — Frankfurt am Main. Disse krav gælder året rundt.

2.4 Fartplan

Flyvningerne foretages uden mellemlanding i følgende tidsrum: første afgang fra Hof tidligst kl. 6.00 og sidste ankomst til Hof senest kl. 22.30.

Følgende slots (fartplan for februar 2004 med henholdsvis ankomst- og afgangstidspunkter) er reserveret i Frankfurt am Main:

— ankomst Frankfurt kl. 7.00 (fredag) og kl. 7.10 (mandag-torsdag), kl. 11.05 (mandag-fredag), kl. 19.50 (mandag-fredag)

— afgang Frankfurt kl. 7.45 (onsdag-fredag), 8.15 (tirsdag) og 8.25 (mandag), kl. 17.20 (mandag-fredag), kl. 20.35 (tirsdag og fredag), 20.55 (mandag og onsdag) og 21.00 (torsdag)

2.5 Flytype

Flyvningen skal foretages med fly med trykkabine og en minimumskapacitet på 36 pladser.

Luftfartsselskaberne gøres opmærksom på de tekniske og driftsmæssige forhold ved Hof lufthavn (jf. »Luftfahrthandbuch Deutschland«).

2.6 Priser

Den maksimale fulde enkeltbilletpris for en flyvning mellem Hof og Frankfurt am Main må ikke overstige den maksimale fulde enkeltbilletpris for en flyvning mellem Nürnberg og Frankfurt am Main med mere end 5 %. I januar 2004 beløb den maksimale fulde enkeltbilletpris, inkl. moms, men excl. lufthavnsafgifter for en flyvning mellem Nürnberg og Frankfurt am Main sig til 196 EUR.

Der skal foreligge interline-aftaler efter IATA-reglerne, der omfatter transittariffer.

2.7 Kommercialisering

Flyvningerne administreres ved hjælp af mindst ét edb-reservationssystem.

2.8 Driftens kontinuitet

Undtagen i tilfælde af force majeure må antallet af aflyste flyvninger, som direkte skyldes luftfartsselskabet, ikke overstige 2 % af det anslåede antal flyvninger om året.

3. Udbud

Fællesskabets luftfartsselskaber gøres opmærksom på, at ruteflyvningerne gives i udbud, og at kontrakterne vil blive tildelt med virkning fra den 1.4.2005. Der vil snarest blive offentliggjort en udbudsmeddelelse i Den Europæiske Unions Tidende i henhold til artikel 4, stk. 1, litra d), i Rådets forordning (EØF) nr. 2408/92.

Yderligere oplysninger fås ved henvendelse til:

Bayerisches Staatsministerium für Wirtschaft, Verkehr und Technologie D-80525 München Tlf. 089/2162-2392 eller 2162-2350 Fax: 089/2162-2588

4. Disse forpligtelser til offentlig tjeneste erstatter forpligtelserne indeholdt i Kommissionens meddelelse, som er offentliggjort i De Europæiske Fællesskabers Tidende C 113/10 af 18. april 2001.